IV.
Dôvodová správa
k nariadeniu vlády Slovenskej republiky o elektromagnetickej kompatibilite
I. Všeobecná časť
Návrh nariadenia vlády Slovenskej republiky o elektromagnetickej kompatibilite sa predkladá na rokovanie vlády Slovenskej republiky ako súčasť plnenia Plánu legislatívnych úloh vlády na rok 2005.
Predkladaný návrh nariadenia vlády Slovenskej republiky o elektromagnetickej kompatibilite je nariadením vlády Slovenskej republiky, ktoré upravuje harmonizovanú časť výrobkov nového prístupu a je veľmi dôležitý na zaistenie bezpečnosti týchto zariadení, ktoré sú používané v širokej miere občanmi Slovenskej republiky. Prijatím tohto riešenia budú pre podnikateľov na Slovensku vytvorené rovnaké podmienky, aké majú podnikatelia členských štátov Európskej únie.
Význam navrhovaného nariadenia vlády treba vidieť v tom, že je v súlade s porovnateľnými mechanizmami v iných štátoch a bude pôsobiť preventívne v záujme ochrany spotrebiteľov pred výrobkami alebo službami, ktoré by mohli ohroziť ich životy, zdravie, či majetok. Nariadenie vlády vytvorí slovenským exportérom podmienky rovnakého vstupu na zahraničný trh a konštituuje nástroje podmieňujúce úspešný vývoz do Európskej únie, Európskeho združenia voľného obchodu a v rámci TBT WTO aj do celého sveta.
Návrh nariadenia vlády sa predkladá z toho dôvodu, že v roku 2004 bola schválená nová smernica Európskeho parlamentu a Rady 2004/108/ES z 15. decembra 2004 o aproximácii právnych predpisov členských štátov vzťahujúcich sa na elektromagnetickú kompatibilitu a o zrušení smernice 89/336/EHS. Zavedenie tejto smernice je povinnosťou Slovenskej republiky ako členského štátu EÚ.
Návrh nariadenia vlády je v súlade s Ústavou Slovenskej republiky a všeobecne záväznými právnymi predpismi. Predkladaný návrh nariadenia nepredstavuje žiadne nároky na štátny rozpočet ani na rozpočty obcí alebo vyšších územných celkov čo potvrdilo Ministerstvo financií SR listom č. MF/6819/2005-81 a taktiež nebude mať vplyv na zamestnanosť v Slovenskej republike.
Návrh nariadenia vlády bol zaslaný na medzirezortné pripomienkové konanie 41 subjektom v stanovenom termíne prišlo 31 odpovedí, z ktorých pripomienky vznieslo 23 subjektov o celkovom počet 129 z toho 8 zásadných. Všetky zásadné pripomienky boli zapracované do návrhu nariadenia a ostatné pripomienky boli akceptované a zapracované do textu nariadenia resp. do ostatných predkladaných dokumentov. Nariadenie vlády bolo prerokované v Legislatívnej rade vlády Slovenskej republiky dňa 12. apríla 2005 a všetky pripomienky boli zapracované do textu. Nariadenie vlády sa predkladá bez rozporov.
Doložka zlučiteľnosti nariadenia vlády s právom Európskych spoločenstiev a právom Európskej únie
1.	Navrhovateľ nariadenia vlády: Úrad pre normalizáciu, metrológiu a skúšobníctvo Slovenskej republiky.
2.	Názov návrhu nariadenia vlády: Návrh nariadenie vlády Slovenskej republiky o elektromagnetickej kompatibilite.
3.	Záväzky Slovenskej republiky vo vzťahu k Európskym spoločenstvám a Európskej únii:
a) Zo Zmluvy o ES v aktuálnom znení, t. j. Zmluvy o EÚ vrátane Zmluvy o pristúpení Českej republiky, Estónskej republiky, Cyperskej republiky, Lotyšskej republiky, Litovskej republiky, Maďarskej republiky, Maltskej republiky, Poľskej republiky, Slovinskej republiky a Slovenskej republiky k Európskej únii, najmä článku 189 Zmluvy o EÚ. Povinnosť transpozície je na vnútroštátnej úrovni zabezpečená tiež Uznesením vlády č. 940/2004 z 6.10.2004 k návrhu na určenie gestorských ústredných orgánov štátnej správy, zodpovedných za prebratie smerníc a vypracovanie tabuliek zhody k návrhom slovenských všeobecne záväzných právnych predpisovo určenie gestorstva za transpozíciu smerníc, ktoré je priebežne monitorované a dopĺňané prostredníctvom IAP (bod B4). Akt o podmienkach pristúpenia, ktorý sa v časti 1 prílohy II zaoberá voľným pohybom tovaru túto oblasť explicitne neuvádza, vzhľadom na to, že je to smernica nového prístupu, ktorá si nevyžaduje technické adaptácie. 
4.	Problematika návrhu právneho predpisu
a) je upravená v práve Európskych Spoločenstiev: Smernica Európskeho parlamentu a Rady 2004/108/ES z 15. decembra 2004 o aproximácii právnych predpisov členských štátov vzťahujúcich sa na elektromagnetickú kompatibilitu a o zrušení smernice 89/336/EHS (Úradný vestník EÚ L 390, 31.12.2004, s. 24).
5.	Stupeň zlučiteľnosti návrhu právneho predpisu s právom Európskych spoločenstiev:
a)	Úplná.
6.	Gestor: Úrad pre normalizáciu, metrológiu a skúšobníctvo Slovenskej republiky.
7.	Účasť expertov bola zabezpečená pri príprave návrhu právneho predpisu v pracovnej skupine Rady pre technickú harmonizáciu. SR sa jej zúčastňovala so štatútom pozorovateľa.
II. Osobitná časť
K § 1
Tento paragraf v odseku 1 vymedzuje predmet nariadenia. Ďalšie ustanovenie obsahuje negatívne vymedzenie výrobkov a to v odseku 2 z hľadiska iných právnych predpisov a v odseku 3 z hľadiska fyzikálnych vlastností.
K § 2
Tento paragraf definuje pojmy používané v nariadení.
K § 3
Ustanovenie o uvedení výrobkov na trh alebo do prevádzky po splnení ustanovení tohto nariadenia vlády.
K § 4
Ustanovenie o uvedení výrobkov na trh alebo do prevádzky a tiež osobitné opatrenia na ich uvedenie na trh alebo do prevádzky. Taktiež predvádzanie a vystavovanie výrobkov, ktoré nespĺňajú ustanovenia tohto nariadenia vlády.
K § 5
Ustanovenie o potrebe spĺňať základné podmienky uvedené v prílohe č. 1.
K § 6
Ustanovenie o harmonizovaných normách, ktoré sú základom posúdenia zhody pred uvedením výrobkov na trh alebo do prevádzky. Harmonizované normy zabezpečujú bezpečnosť výrobkov.
K § 7
Postup posúdenia zhody s odvolaním na prílohu č. 2 alebo 3.

K § 8
Ustanovenia o označení výrobkov označením „CE“ po splnení podmienok tohto nariadenia vlády a tiež ustanovenie o opatreniach v prípade, že ustanovenia nespĺňa.
K § 9
Ustanovenia o ostatných spôsoboch označenia výrobkov pri uvádzaní na trh alebo do prevádzky.
K § 10
Ustanovenie o ochranných opatreniach, ktoré využívajú orgány dohľadu na trhu pri odhalení výrobku, ktorý nespĺňa podmienky podľa tohto nariadenia vlády a tiež povinnosť zistenia dôvodov prečo ich nespĺňa.
K § 11
Náležitosti rozhodnutia o stiahnutí výrobku z trhu a tiež povinnosť o informovaní dotknutej osoby o opravných prostriedkov.
K § 12
Náležitosti, ktoré musí spĺňať notifikovaná osoba a tiež povinnosti úradu pri ich oznamovaní a odoberaní možnosti vykonávať.
K § 13
Ustanovenie o podmienkach pevných inštalácií, ktoré musia spĺňať, aby boli bezpečnými. Úlohy orgánov dohľadu pri zabezpečení bezpečnosti pevných inštalácií.
K § 14
Ustanovenie o prevzatí smernice EÚ.
K § 15
Prechodné ustanovenie o možnosti uvádzať na trh výrobky, ktoré spĺňajú doterajšie právne predpisy až do 20. júla 2009.
K § 16
Ustanovenie o zrušení doteraz platného nariadenia vlády.
K § 17
Ustanovenie o nadobudnutí účinnosti nariadenia vlády.
K prílohe č. 1
Zoznam základných požiadaviek na ochranu.
K prílohe č. 2
Postup posudzovania zhody - vnútorná kontrola výroby.
K prílohe č. 3
Postup posudzovania zhody za účasti notifikovanej osoby.
K prílohe č. 4
Podrobnosti o ES vyhlásení o zhode a jeho náležitostiach a o technickej dokumentácii.
K prílohe č. 5
Ustanovenie o označení CE.
K prílohe č. 6
Minimálne požiadavky na notifikované osoby.
K prílohe č. 7
Oznámenie o prevzatí smernice EÚ.